****

**ҚАЗАҚСТАН РЕСПУБЛИКАСЫНЫҢ АТЫНАН**

**ШЕШІМ**

2019 жылғы 15 қаңтар №2-15226/2018 іс Қызылорда қаласы

Қызылорда қалалық соты құрамында:

төрағалық етуші судья С.Жаппасбаев,

сот отырысының хатшысы А.Джумагамбетова, прокурор Ж.Күдебаевтың қатысуымен ашық сот отырысында қойылған талап бойынша азаматтық істі қарады:

**ТАЛАП ҚОЮШЫ:**

Қызылорда облысының прокуроры Х.З. Дәуешов;

**МҮДДЕЛІ ТҰЛҒАЛАР:**

Қазақстан Республикасы Ұлттық қауіпсіздік комитеті**;**

Қазақстан Республикасы Ішкі істер министрілігі;

Қазақстан Республикасы Ақпарат және коммуникациялар министрілігінің Телекоммуникация комитеті.

**ТАЛАП ҚОЮШЫНЫҢ ТАЛАПТАРЫ:**

Ақпараттық материалдарды экстремистік деп тану және оларды ҚР аумағына

әкелуге, шығаруға, дайындауға және тыйым салу туралы.

**СОТҚА ҚАТЫСҚАНДАР:**

Арыз беруші Қызылорда облысының прокурорының өкілі Ескараев А.

**МҮДДЕЛІ ТҰЛҒАЛАР:**

Қазақстан Республикасы Ұлттық қауіпсіздік комитетінің Қызылорда облысы және Байқоңыр қаласы бойынша Департаментінің өкілі Бекмурзаев Бауыржан Серикович.

**СИПАТТАУ БӨЛІГІ:**

Қызылорда облысының прокуроры Х.З. Дәуешов сотқа берген арызында Ақпараттық материалдарды экстремистік деп тану және оларды ҚР аумағына әкелуге, шығаруға, дайындауға және тыйым салуды сұраған.

Арыз беруші Қызылорда облысының прокурорының өкілі Ескараев А. өз түсінігінде, арызды қуаттап, өз уәждерін келтіріп, арызды қанағаттандыруды сұрады.

Мүдделі тұлға Қазақстан Республикасы Ұлттық қауіпсіздік комитетінің Қызылорда облысы және Байқоңыр қаласы бойынша Департаментінің өкілі Бекмурзаев Бауыржан Серикович өз түсінігінде, арызды қуаттап, қанағаттандыруды сұрады.

**УӘЖДЕУ БӨЛІГІ**

Азаматтық және саяси құқықтар туралы Халықаралық пактінің 26-бабына және ҚР Конституциясының 13-бабының 2-тармағының 1-бөлігіне сәйкес барлық адамдар заң алдында тең және қандай да болсын кемсiтуге ұшырамай, заңмен тең қорғалуға құқылы.

Сот іс құжаттарын зерттеп, талдап, іске қатысушылардың түсініктерін, прокурордың қорытынды сөзін тыңдап, арызды қанағаттандыруға жатады деп тапты.

Қазақстан Республикасы Конституциясының 20-бабының 3-тармағына сәйкес, республиканың конституциялық құрылысын күштеп өзгертуді, оның тұтастығын бұзуды, мемлекет қауіпсіздігіне нұқсан келтіруді, соғысты, әлеуметтік, нәсілдік, ұлттық, діни, тектік-топтық және рулық астамшылықты, сондай-ақ қатыгездік пен зорлық-зомбылыққа бас ұруды насихаттауға немесе үгіттеуге жол берілмейді.

«Экстремизмге қарсы іс-қимыл туралы» Заңының (бұдан әрі – Заң) 1-бабының 1-тармағына сай, дiни өшпендiлiктi немесе алауыздықты, оның iшiнде зорлық-зомбылықпен немесе зорлық-зомбылыққа шақырумен байланысты өшпенділікті немесе алауыздықты қоздыруды, сондай-ақ азаматтардың қауiпсiздiгiне, өмiрiне, денсаулығына, имандылығына немесе құқықтары мен бостандықтарына қатер төндiретiн кез келген дiни практиканы қолдануды (дiни экстремизмдi) көздейтiн әрекеттер ұйымдастыру және жасау, экстремистік іс-әрекет болып табылады.

Осы баптың 7-тармағында экстремистiк материалдар - экстремистік әрекеттердiң белгілерін және (немесе) оны жүзеге асыруға шақыруды қамтитын не оларды жасау қажеттігін негiздейтiн немесе ақтайтын кез келген ақпараттық материалдар екені көрсетілген.

ҚІІБ-ның СДТБТ-не 08.02.2018ж. №184310031000532 санымен ҚР ҚК-нің 174-бабының 1-бөлігімен тіркелген қылмыстық іс материалдарына сәйкес, Қызылорда қаласы, Б.Майлин көшесі, 207 үй тұрғыны, 06.10.1990 ж.т. Смагулов Нурболат Мухитович «ВКонтакте» әлеуметтік желісіндегі «https:vk/com/id270508895» электронды жәшігінде ««Абдусаллям Эбу Зайнаб - бөліну қайдан пайда болды», «Абдусаллям – Торт бөліну Каи!да04», «Ділмұрат абу Мұхаммад – Үш негіз - 01», «Ділмұрат абу Мұхаммад – Тыныш үммет», «Ділмұрат абу Мұхаммад - 01 Исламның ерекшеліктері», «Абдуррахим Башпаев - Такфірлермен кездесу 2» тақырыбында діни алауыздықты насихаттайтын материалдар жариялаған.

Кешенді сот психология-филологиялық сараптамасының 26.03.2018ж. №072 қорытындысына сәйкес, зерттеуге ұсынылған Н.Смагуловтың «ВКонтакте» әлеуметтік желісіндегі «https:vk/com/id270508895» электронды жәшігінде ««Абдусаллям Эбу Зайнаб - бөліну қайдан пайда болды», «Абдусаллям - Торт бөліну Ка!ида04», «Ділмұрат абу Мұхаммад -Үш негіз - 01», «Ділмұрат абу Мұхаммад - Тыныш үммет», «Ділмұрат абу Мұхаммад - 01 Исламның ерекшеліктері», «Абдуррахим Башпаев -Такфірлермен кездесу 2» атты аудиофайлдарда діни алауыздықты қоздыру белгілерінің бар екені, азаматтардың ұлттық ар-намысы мен қадір-қасиетін не діни сезімдерін қорлауға бағытталған әрекеттер бар екені бекітілген (қоса тіркелді).

Заңды күшіне енген Қызылорда қалалық №2 сотының 23.05.2018ж. үкімімен Н.Смагулов ҚР ҚК-нің 174-бабының 1-бөлігімен кінәлі деп танылып, 2 жыл бас бостандығын шектеу жазасы тағайындалған (қоса тіркелді).

Бұдан бөлек, ОІІД-нің СДТБТ-не 08.03.2018ж. №184300031000075 санымен ҚР ҚК-нің 174-бабының 1-бөлігімен тіркелген қылмыстық іс материалдарына сәйкес, Қызылорда қаласы, Титов қыстағы, №13 үй №15 пәтер тұрғыны, 03.03.1983 ж.т. Конысбаев Асылбек Алтынбекович «ВКонтакте» әлеуметтік желісіндегі «https:vk/com/id194510403» электронды жәшігінде діни алауыздықты насихаттайтын материалдар жариялаған.

Кешенді сот психология-филологиялық сараптамасының 13.04.2018ж. №080 қорытындысына сәйкес, зерттеуге ұсынылған А.Конысбаевтың «ВКонтакте» әлеуметтік желісіндегі «https:vk/com/id194510403» электронды жәшігінде «Абу Идрис Динар - 001 - Игі кітап Құран сабақтары Шейх Салих аль-Фаузан», «Абу Идрис Динар - 002 - Игі кітап Құран сабақтары Шейх Салих аль-Фаузан» атты аудиофайлдарда діни алауыздықты қоздыру белгілерінің бар екені, азаматтардың ұлттық ар-намысы мен қадір-қасиетін не діни сезімдерін қорлауға бағытталған әрекеттер бар екені бекітілген (қоса тіркелді).

Заңды күшіне енген Қызылорда қалалық №2 сотының 18.06.2018ж. үкімімен А.Конысбаев ҚР ҚК-нің 174-бабының 1-бөлігімен кінәлі деп танылып, 2 жыл бас бостандығын шектеу жазасы тағайындалған (қоса тіркелді).

Сонымен қатар, ҚІІБ-ның СДТБТ-не 28.05.2018ж. №184310031002267 санымен ҚР ҚК-нің 174-бабының 1-бөлігімен тіркелген қылмыстық іс материалдарына сәйкес,

Қызылорда қаласы, Әйтеке би көшесі, № 96 үй №84 пәтер тұрғыны, 11.05.1977 ж.т. Әбдірахман Ербол Сахитжанұлы «ВКонтакте» әлеуметтік желісіндегі «https:vk/com/id280080091» электронды жәшігінде «Ділмұрат абу Мұхаммад – ақымақ сопы әрі зікірші», **«**Ділмұрат абу Мұхаммад өздерін тек Абу Ханифа мазхабымыз деп айтатындар**»**, «Абдулла Коржавин – бірқұдайшылықты тануда қарапайым мұсылманға көмектесу», «Ділмұрат абу Мұхаммад – Нақышбандия тариқаты туралы», «Сендіру жарқылы-59-Жаңалықтар туралы және адамдардың жаңалығы», «Абдуррахми абу Иброхим – сопылармен достасу туралы» тақырыбында діни алауыздықты насихаттайтын материалдар жариялаған.

Кешенді сот психология-филологиялық сараптамасының 27.06.2018ж. №104 қорытындысына сәйкес, зерттеуге ұсынылған Е.Әбдірахманның «ВКонтакте» әлеуметтік желісіндегі «https:vk/com/id280080091» электронды жәшігінде «Ділмұрат абу Мұхаммад – ақымақ сопы әрі зікірші», **«**Ділмұрат абу Мұхаммад өздерін тек Абу Ханифа мазхабымыз деп айтатындар**»**, «Абдулла Коржавин – бірқұдайшылықты тануда қарапайым мұсылманға көмектесу», «Ділмұрат абу Мұхаммад – Нақышбандия тариқаты туралы», «Сендіру жарқылы-59-Жаңалықтар туралы және адамдардың жаңалығы», «Абдуррахми абу Иброхим - сопылармен достасу туралы» атты аудиофайлдарда діни алауыздықты қоздыру белгілерінің бар екені, азаматтардың ұлттық ар-намысы мен қадір-қасиетін не діни сезімдерін қорлауға бағытталған әрекеттер бар екені бекітілген (қоса тіркелді).

Заңды күшіне енген Қызылорда қалалық №2 сотының 27.08.2018ж. үкімімен Е.Әбдірахман ҚР ҚК-нің 174-бабының 1-бөлігімен кінәлі деп танылып, 3 жыл бас бостандығын шектеу жазасы тағайындалған (қоса тіркелді).

Қазақстан Республикасы Азаматтық процестік кодексінің (әрі қарай – Кодекс) 76-бабының 3-бөлігінде, соттың қылмыстық іс бойынша заңды күшіне енген, талап қоюды қанағаттандыру құқығы танылатын үкімі өзіне қатысты сот үкімі шығарылған адам әрекеттерінің азаматтық-құқықтық салдары туралы істі қарайтын сот үшін міндетті. Заңды күшіне енген сот үкімі мұндай азаматтық істі қарайтын сот үшін осы іс-әрекеттер орын алды ма және оларды осы адам жасады ма деген мәселелер бойынша да, сондай-ақ үкіммен белгіленген басқа да мән-жайларға және олардың құқықтық бағасына қатысты міндетті.

Заңның 12-бабына сай, Қазақстан Республикасының аумағында байланыс желілері мен құралдарын экстремизмді жүзеге асыру үшін пайдалануға, сондай-ақ экстремистік материалдарды әкелуге, басып шығаруға, әзірлеуге және (немесе) таратуға тыйым салынады.

Қазақстан Республикасының аумағына әкелінетін, онда басып шығарылатын, әзірленетін және (немесе) таратылатын және экстремизм белгілері бар [ақпараттық материалдарды](http://10.61.43.123/kaz/docs/V1600013613#z22) прокурордың өтінішімен сот тыйым салу талабын мәлімдеген прокурордың тұрған жері бойынша немесе мұндай материалдардың табылған жері бойынша экстремистік деп танып, оларды әкелуге, басып шығаруға , әзірлеуге және (немесе) таратуға тыйым салады.

Сонымен қатар, ҚР АПК-нің 376 бабына сәйкес, Қазақстан Республикасының аумағына әкелінетін, онда басып шығарылатын, әзірленетін және (немесе) таратылатын ақпараттық материалдарды экстремистік немесе террористік деп тану туралы арызды прокурор осындай талаптарды мәлімдеген прокурордың орналасқан жері бойынша немесе осындай материалдар табылған жер бойынша сотқа береді.

**ҚАРАР БӨЛІГІ**

ҚР АПК-нің 223-226-баптарын басшылыққа ала отырып,

**ШЕШІМ ЕТТІ:**

Арыз беруші Қызылорда облысының прокуроры Х.З. Дәуешовтің Ақпараттық материалдарды экстремистік деп тану және оларды ҚР аумағына әкелуге, шығаруға, дайындауға және тыйым салу жайлы арызы қанағаттандырылсын.

Төмендегі аудиофайлдарды экстремистік деп танылсын, Қазақстан Республикасының аумағына әкелуге, шығаруға, дайындауға және таратуға тыйым салынсын, атап айтқанда:

* «Абдусаллям Эбу Зайнаб – бөліну қайдан пайда болды»;
* «Абдусаллям – Торт бөліну Каидан04»;
* «Ділмұрат абу Мұхаммад – Үш негіз - 01»;
* «Ділмұрат абу Мұхаммад – Тыныш үммет»;
* «Ділмұрат абу Мұхаммад – 01 Исламның ерекшеліктері»;
* «Абдуррахим Башпаев – Такфірлермен кездесу 2»;
* «Абу Идрис Динар – 001- игі Құран сабақтары Шейх Салих аль-Фаузан»;
* «Абу Идрис Динар – 002- игі Құран сабақтары Шейх Салих аль-Фаузан»;
* «Ділмұрат абу Мұхаммад – ақымақ сопы әрі зікірші»;
* **«**Ділмұрат абу Мұхаммад өздерін тек Абу Ханифа мазхабымыз деп айтатындар**»**;
* «Абдулла Коржавин – бірқұдайшылықты тануда қарапайым мұсылманға көмектесу»;
* «Ділмұрат абу Мұхаммад – Нақышбандия тариқаты туралы»;
* «Сендіру жарқылы-59-Жаңалықтар туралы және адамдардың жаңалығы»;
* «Абдуррахми абу Иброхим – сопылармен достасу туралы».

Аталған материалдарды Қазақстан Республикасы Құқықтық статистика және арнайы есепке алу жөніндегі Комитетінің діни әдебиеттер мен ақпараттық материалдардың экстремистік деп танылып, Қазақстан Республикасының аумағына әкелуге, шығаруға, дайындауға және таратуға тыйым салынған тізіміне енгізу жүктелсін.

Шешімге апелляциялық шағым, прокурордың өтініш хаты - шешім түпкілікті нысанда шығарылған күннен бастап, ал сот талқылауына қатыспаған тұлғалар өздеріне шешім көшірмелері жіберілген күннен бастап осы шешім шығарған сот арқылы бір ай ішінде Қызылорда облыстық сотының азаматтық істер жөніндегі апелляциялық сот алқасына берілуі мүмкін.

Төрағалық етуші судья: С.Жаппасбаев

Көшірмесі дұрыс:

Судья: Жаппасбаев С.

